Diari Oficial de la Generalitat Valenciana


Sumari del DOGV 2689, del 15-02-1996 (1996/837476)

RESOLUCIÓ de 7 de febrer de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació de l'Acord Marc de Col·laboració entre la Conselleria de Cultura, Educació i Ciència i la Federació Empresarial Metal·lúrgica Valenciana (FEMEVAL) per a la Coordinació d'Accions en la Formació Professional.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2689

Data del DOGV
:   15-02-1996

Secció del DOGV
:   ALTRES DISPOSICIONS

Número del document
:   1996/837476


Data del document
:   07-02-1996

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 7 de febrer de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació de l'Acord Marc de Col·laboració entre la Conselleria de Cultura, Educació i Ciència i la Federació Empresarial Metal·lúrgica Valenciana (FEMEVAL) per a la Coordinació d'Accions en la Formació Professional.   
Subscrit, després de la tramitació prèvia reglamentària, entre la Conselleria de Cultura, Educació i Ciència i la Federació Empresarial Metal·lúrgica Valenciana (FEMEVAL), el dia 10 de novembre de 1995, un Acord Marc de Col·laboració per a la Coordinació d'Accions en la Formació Professional, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0005/96, i que figura com a annex d'aquesta resolució.  
València, 7 de febrer de 1996.- La directora general de Coordinació Institucional i Secretariat del Govern.  
Acord Marc de Col·laboració entre la Conselleria de Cultura, Educació i Ciència i la Federació Empresarial Metal·lúrgica Valenciana (FEMEVAL) per a la Coordinació d'Accions en la Formació Professional  
València, 10 de novembre de 1995  
Reunits: D'una banda, el conseller de Cultura Educació i Ciència, senyor Fernando Villalonga Campos, fent ús de les atribucions previstes en l'article 35 de la Llei 5/1983, de 30 de desembre, de Govern Valencià i de l'altra, el senyor Federico Gómez Lechón, president de la Federació Empresarial Metal·lúrgica Valenciana, en nom i representació d'aquesta entitat, fent ús de la facultat que li confereixen els Estatuts de FEMEVAL,  
Exposen:  
Que la implantació a la Comunitat Valenciana del nou sistema educatiu regulat en la LOGSE, i en particular la Formació Professional Específica, farà necessària una estreta col·laboració entre el món educatiu i el productiu.  
Que és una responsabilitat compartida pels sectors empresarials i l'administració educativa aconseguir cada vegada millors nivells de qualificació professional dels futurs treballadors.  
Que la Unió Europea planteja reptes importants en el camp educatiu i del mercat de treball que només accions coordinades de diferents institucions permetrà afrontar-les amb garantia.  
Per tot això, els compareixents:  
Acorden:  
Primer  
Establir mecanismes de coordinació que permeten estendre la xarxa d'empreses valencianes on els alumnes de Formació Professional Específica puguen realitzar les pràctiques formatives en centres de treball (FCT).  
Segon  
La Federació Empresarial Metal·lúrgica Valenciana (FEMEVAL) exercirà les accions que estime convenients davant les seues empreses associades per a possibilitar que els alumnes de Formació Professional Específica puguen utilitzar, en determinades circumstàncies, instal·lacions i mitjans que, per les seues característiques, siguen propis del sistema productiu.  
Tercer  
La Federació Empresarial Metal·lúrgica Valenciana (FEMEVAL) col·laborarà amb la Conselleria de Cultura, Educació i Ciència, a través de la Direcció General d'Ordenació i Innovació Educativa i Política Lingüística, en la concreció dels dissenys curriculars de la Formació Professional Específica, especialment pel que fa als mitjans tècnics previstos.  
Quart  
La Conselleria de Cultura, Educació i Ciència establirà processos que permeten a experts del món laboral participar en tasques docents dins dels centres educatius.  
Cinqué  
La Federació Empresarial Metal·lúrgica Valenciana (FEMEVAL) propiciarà que es facen en les empreses cursos de perfeccionament professional per a professors.   
Sisé  
La Conselleria de Cultura, Educació i Ciència i la Federació Empresarial Metal·lúrgica Valenciana establiran vies de col·laboració per a la realització de tot tipus d'accions que puguen redundar en benefici d'ambdues institucions.  
Seté  
Per tal de complir els objectius i les obligacions derivats d'aquest acord, es crea una comissió que estarà constituïda per dos membres, en representació de cada institució, i presidida pel director general d'Ordenació i Innovació Educativa i Política Lingüística.   
Vuité  
Les obligacions econòmiques que comporten per a la Conselleria de Cultura, Educació i Ciència les accions que es realitzen en virtut d'aquest acord marc seran fixades anualment en acords singulars, i quedaran supeditades a l'existència de crèdit en cada exercici econòmic.  
Nové  
Aquest acord marc entrarà en vigor en el moment de la signatura i tindrà una durada d'un any, prorrogable automàticament per períodes de temps iguals, llevat que hi haja denúncia expressa d'una de les parts que s'haurà d'efectuar amb una antelació mínima de dos mesos previs a l'inici del curs escolar.  
Com a prova de conformitat el signen en tres exemplars, en el lloc i la data indicats més amunt.  
El conseller de Cultura, Educació i Ciència: Fernando Villalonga Campos.  
El president de la Federació Empresarial Metalúrgica Valenciana: Federico Gómez Lechón.